Ses leerders sterf toe voertuig huis tref(Argieffoto) Ses leerders is dood en ses ander passasiers beseer toe ŉ Toyota-laaiwa teen hoë spoed teen ŉ huis vasgery het. Die bestuurder het na wat verneem word beheer oor die voertuig verloor en in ŉ huis in die Malamulele-nedersetting in Vhembe in Limpopo vasgejaag. Die ses oorledenes, vyf seuns en een meisie, is later geïdentifiseer as leerders van ŉ nabygeleë skool wat ŉ rygeleentheid huis toe gekry het. Volgens Mike Maringa, woordvoerder van die provinsiale departement van vervoer en gemeenskapsveiligheid, is almal op slag dood in die ongeluk. “Die bestuurder van die trok is na die naaste hospitaal gejaag en is in ŉ kritieke toestand. Twee ander passasiers het ernstige beserings en nog drie het geringe beserings in die ongeluk opgedoen. Mavhungu Lerule Ramakhanya, LUR vir vervoer en gemeenskapsveiligheid, het haar medelye met die familie van die oorledenes betuig en gesê sy hoop die beseerdes herstel vinnig. Sy het ook haar kommer uitgespreek dat die provinsie al meer mense op die pad verloor weens nalatigheid en die spoed waarteen motoriste bestuur.